Katharina Boll-Dornberger

Katharina Boll-Dornberger (Viena, 1909ko azaroaren 2a - Berlin, 1981eko uztailaren 27a), Käte Dornberger-Schiff bezala ere ezaguna, austriar-alemaniar fisikari eta kristalografoa izan zen. Kristal-egituretako ordena-desordena fenomenoak aztertzeagatik da ezaguna.

 Bizitza 
Katharina Boll-Dornberger Vienan jaio zen 1909an. Gurasoak Alice Friederik Schiff eta Walter Karl ziren. Fisika eta Matematika ikasi zuen Vienan eta Göttingenen, eta zink sulfato anhidroaren egiturari buruzko tesia egin zuen, Victor Moritz Goldschmidten gainbegiradapean. Ondoren, ikerketa egin zuen Philipp Grossen Vienako laborategian.

1937an Britainia Handira emigratu zuen eta bertan John Desmond Bernal, Nevill Francis Mott, eta Dorothy Hodgkin-ekin lan egin zuen. Paul Dornbergerrekin ezkondu zen 1939an eta bi seme-alaba izan zituen, 1943an eta 1946an jaioak. 1946an, bera eta bere familia Alemaniara itzuli ziren. Han fisika eta matematika irakasle aritu zen Weimarko Bauhaus Unibertsitatean denboraldi labur batez, Ekialdeko Berlinera aldatu zen arte. 1948az geroztik, RDAko Zientzia Akademiako Institut für Biophysik-eko sail bat zuzendu zuen. 1952an, Ludwig Bollekin ezkondu zen. 1956an, Humboldt Unibertsitatean irakasle lanpostua lortu zuen. 1958an, sortu berria zen Institut für Strukturforschung erakundeko zuzendaria izan zen, eta kargu horretan aritu zen 1968ra arte. 1981ean hil zen Berlinen.
 Ikerketa 

Bere ikerketa-lana kristalografiako ordena-desordena egiturak aztertzera bideratu zen, eta gai horri bere hirurogei argitalpenen bi heren eskaini zizkion, gutxi gorabehera. Grupoideen kontzeptu matematikoa sartu zuen kristalografian, egitura desordenatuak deskribatzeko. Kristal organiko eta ez-organikoen egitura ere zehaztu zuen, eta kristalen difrakziorako metodoak eta instrumentazioak garatzen parte hartu zuen.

 Sariak eta aintzatespenak 

 Kristalografian egindako lanagatik, Alemaniako Errepublika Demokratikoko bi sari nazional jaso zituen:
 Meritu Patriotikoaren Ordena 1959an.
 Alemaniako Errepublika Demokratikoaren sari nazionala 1960an.

 Berlingo kale bat bere omenez izendatu zuten.

 Erreferentziak 

 Kanpo estekak 

Kategoria:Berlinen hildakoak
Kategoria:1981eko heriotzak
Kategoria:1909ko jaiotzak
Kategoria:Emakumea
Kategoria:Emakume fisikariak
Kategoria:Emakume irakasleak
Kategoria:Emakume zientzialariak